## La Conselleria de Justícia licitarà les obres del nou Palau de Justícia de Sagunt en 2025

*** Nuria Martínez: “Sagunt tindrà un paper clau en la nova economia de la Comunitat Valenciana, per això ha de disposar d’unes instal·lacions adequades als nous temps”
* Es preveu una inversió de 37.009.485,44 euros per a la construcció de les noves instal·lacions**

La consellera de Justícia i Administració Pública, Nuria Martínez, ha mantingut una reunió amb l’alcalde de Sagunt, Darío Moreno, en la qual li ha traslladat que el Palau de Justícia és una infraestructura necessària i prioritària per al Consell i que, per això, en 2025 es durà a terme el projecte de licitació d’obres “per a posar-les en marxa com més prompte millor”.

“Sagunt tindrà un paper clau en la nova economia de la Comunitat Valenciana, per això ha de disposar d’unes infraestructures judicials unificades, amb tots els servicis; unes instal·lacions adequades als nous temps que acosten la justícia al ciutadà”, ha destacat Martínez.

Durant la trobada, en la qual la consellera ha estat acompanyada pel secretari autonòmic de Justícia, José Luis Font, la titular del ram ha reivindicat, al seu torn, l’augment d’un òrgan judicial més per a Sagunt.

En este sentit, la consellera ha defés que “mereixem una justícia millor, dotada dels mitjans necessaris i indispensables. I perquè siga eficient i àgil, necessitem més òrgans judicials”, ha detallat Martínez.

**Nou Palau de Justícia de Sagunt**

El nou Palau de Justícia de Sagunt tindrà una superfície construïda de 14.352,72 metres quadrats, amb espai per a 14 jutjats (un jutjat de guàrdia, 10 jutjats equipats i espai de reserva per a tres jutjats addicionals), huit sales de vista i una àrea de fiscalia.

A més, comptarà amb espai per a servici comú processal d’assumptes generals (SCAG), registre civil, clínica medicoforense, una unitat de valoració forense integral (UVFI), una oficina d’assistència a les víctimes del delicte (OAVD) i equip psicosocial, així com espai per a col·legis professionals. Tindrà 10 arxius, àrea de detinguts i aparcament per a 105 vehicles.

Per a esta actuació es preveu una inversió de 37.009.485,44 euros i que el termini d’execució siga de 28 mesos.

Fecha: 14/01/2025